Senekal wen 1ste goud in Potchefstroom | Netwerk24
Senekal wen 1ste goud in Potchefstroom
Deur Wim Pretorius 21 April 2017 16:48
Die Suid-Afrikaanse senior atletiekkampioenskap het Vrydag by die Kenneth McArthur-stadion in Potchefstroom afgeskop met die verrassings wat tydens die uitdunne tot 'n minimum gehou is.
Ischke Senekal van Oostelike Provinsie het die eerste goue medalje van die byeenkoms verower nadat sy die gewigstoot vir vroue gewen het met 'n gooi van 16.97 m.
Carina Horn in aksie in die halfeindronde van die 100 m op die Suid-Afrikaanse senior atletiekkampioenskap in Potchefstroom. Foto: Gallo Images
Die 100 m-uitdunrondes het aan die volgepakte paviljoene 'n voorsmaak gegee van wat later in die dag kan wag met Akani Simbine (10.06 sek.), Wayde van Niekerk (10.22 sek.) en Thando Roto (10.30 sek.) wat sonder te veel moeite hul uitdunne gewen het.
Hoewel Wayde van Niekerk nie in die blokke in die 400 m sal sak nie, sal dit steeds 'n taai stryd tussen Pieter Conradie, Ashley Hlungwani, Ranti Dikgale en die sensasionele Sokwakhana Zazini wees.
Claudia Heunis (13.45 sek.) van Noord-Gauteng en Maryke Brits (13.48 sek.) van die Vrystaat was die vinnigste in hul uitdunne in die 100 m-hekkies terwyl die gunsteling in dié item, Rikenette Steenkamp, haar uitdun ook gemaklik met 13.51 sek. gewen het.
In die 110 m-hekkies vir mans het Tiaan Smit van Noord-Gauteng sonder om te veel te sweet sy uitdunronde gewen met 13.71 terwyl Antonio Alkana van die Westelike Provinsie (13.81 sek.) sowel as Ruan de Vries (13.92) ook gemaklik deurgedring het tot die eindronde.
Die 400 m-hekkies is 'n groot slag toegedien met die onttrekking van Cornel Fredericks wat sedert Saterdag met 'n dyspierbesering sukkel.
Leroux Hamman (49.75 sek.), LJ van Zyl (50.97 sek.) en Constant Pretorius (50.88 sek.) het verseker dat 'n naelbytstryd wag in die eindronde nadat hulle gemaklik deur die uitdunronde is.
In die 400 m-hekkies se uitdunronde het Wenda Nel reeds haar stempel afgedruk en haar uitdun met nagenoeg 25 m gewen in 55.17 sek. terwyl die naasbeste tyd Zeney van der Walt se 59.17 sek. was.
Carina Horn was die uitblinker in die 100 m vir vroue met 11.13 sek. terwyl Alyssa Conley (11.29 sek.), Tebogo Mamatu (11.64) en Tamzin Thomas (11.66) die ander drie uitdunne gewen het.
In die paalspring het Nadja Fourie van die Vrystaat die goue medalje verower met 'n hoogte van 3.70 m.